Tanṭrupulujit: 33.000 iseggusa zdat i wass‑a i tezdeɣ Miksiku
Imussnawen n Tenṭrupulujit aked « Ciprian Ardelean » Zi tesdawit Taglanzit « Exeter », urzun di ca n leqcuɛ n weẓru deg ifri n Chiquihuite di Miksiku. Reqḍeɛ n weẓru din ufin ɣer‑s jar 31.000 d 33.000 iseggusa.
Rimart‑a n Homo‑sapiens ujaren reqcuɛ rimart n marra Homosapiens yekkin x tmurt n Umarikan. D iqdimen aṭṭas, mamec ttwafen deg ijjen wemcan, ɛemmer‑s ma ittɣir‑asn i ymarezzuten tuɣa yzedɣ‑it ḥedd ca n twarat. Manaya izemmer ad yewwet marra min nessen x umezruy n zik n Umarikan di ziru.
Imussnawen aṭṭas n iseggusa nitnin ttmenɣan x useqsi n: mermi yezdeɣ Homo‑sapien tammurt n Umarika, d mamek yegga yiweḍ dinni. Marra min yettwafen ɣer‑s ar ass‑a, yettwaf deg ugafa (North) n tmurt‑a: ixsan, reqcuɛ n weẓru, latar n tmessi i ɣa yella jar 13.000 d 16000 n iseggusa.
Min yezwaren!?
Tiɣuri yellan ɣer wass‑a, teqqar belli iwdan ‑ di rweqt i di tjars tmurt di rɛahed n wejris (ice age)- uguren x reqnaḍar n weḍfel i dd-ibanen di jar Sibirya d Alaska. Zi tqiccit n tmurt n Umarikan, mmuttyen yewdan yettwasnen s « Clovis-Kultur », di marra umenẓaw (continent) n Umarikan. Senni bdant tisfay n tzeddaɣ di qaɛ timuwwa n lebḥurat n wadday n tmurt‑a n wenẓumarikan (south‑Amerika), urid d tiwafitin waha yessiwḍen di manaya, maca ra d tarezzutin di ADN n hindyut n tmurt‑a ssiwḍent ɣa manaya.
Maca din imussnawen yugin ad ḍfaren axarres‑a, minzi ufin irutar ‑ waxxa mṣebḍan‑ n yewḍan (ixsan, reqcuɛ n weẓru, later n tmessi) di rweṣt d wadday n tmurt Umarikan, i yujaren deg useggus-a min ufin di tqiccit-nnes.
Di Serra da Capivara di Brazil din later n tmessi yujar 10.000 iseggusa. Di Monte Verde di Čili, Rimat n tzeddaɣ ɣer‑sent 12.000 iseggusa. « Luzia » yettwasnen deg umaḍal ixsan n tḥenjirt, ɣer‑sen 11.000, ttwafen deg ifri n Lapa‑vermelha di Brazil.
Iwdan izedɣen timura‑ya ma tuɣa tmuttuyen deɣya? ma sxedmen tiɣarruba?, niɣ zedɣen lebḥer lebḥer waha? maca izemmar ad tiri rimart-nsen adu waman, minzi lebḥer igeɛɛed aṭṭas zi lweqt-nni ar wass-a.
Min i yuran!
min yettwafen qaɛ di Serra di Capivara, yesban-d belli iwdan zedɣen din zdat 20.000 iseggusa zgʷami. Llan imussnawen yettwaran belli urid abrid n Bering (jar Sibirya d Alaska) i ikkin yewdan‑nni waha, izemmar ad yili cuqen lebḥer n Atlantik arami iwḍen wadday n Umarikan (South‑Amerika). Maca manaya wer xaf‑s ufin ca ca n yexsan niɣ ca rimaret jjin‑t awarn‑asen.
Nature tessufeɣ‑dd tnayn n tarezzutin, x imezdaɣ imezgura n tmura n Umarikan. Deg ict zzag‑sent, day-s min yettwafen deg Ifri-nni di Miksiku, dag‑s aṭṭas min tuɣa yeffarn yemḍel.
Ifri n Chiquihuite, ɣzin dag‑s imarezzuten, ifri‑ya yuɛra s 2740 mitru x tmurt, dag‑s tnayn n texxamin qnent ict ɣa yict, mkul ict dag‑s 50 mitru di tiru, 15 di ruɛra. 1930 n iqecɛuren n weẓru, day-sen qutciyyat, d reqḍeɛ, ixsan n rewḥuc, lefḥem n ukeccuḍ d min yejjin latar deg uẓru. Manaya ufin ɣer‑s jar 31.000 d 33.00 n iseggusa.
Maca wer din ufin ca ixsan n yewḍan, nnan imussnawen, manaya wer ixess ad yini belli wer din zdiɣen ». « Ḥima ad afen latar n ADN n yewdan di min iresqen deg uẓru, ttwaran-t yeqseḥ ».
« Nature » tenna belli min yettwafen deg ifri n Chiquihuite, bedden kid‑s Lorena Becerra-Valdivia d Thomas Hiham zi tesdawit n Oksford, urzun di 42 n txubay n tqiccit n Umarikan d Sibirya. Ufin belli izemmar ad irin iwdan imezgura izedɣen tammurt-nni usin-dd ɣer‑s ktar zi 26.500 iseggusa zgʷami. Iwdan s waṭṭas usin‑d awarn‑as, ar mani tessenta ad teḥma tmurt.
Ura d Patrick Roberts zeg usinag n Max-Planck i wmezruy n yewdan, ittwara‑t belli zdat ma ad ssefyen yewdan x tmura n Umarikan, izwaren‑asen din inniḍen s ruruf iseggusa.
kab_Latn kab_Latn kab_Latn kab_Latn bam_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn